张镃
看涧水自警
昔往灵隐山，寺前贪看水。
木阴鉴晖彩，泓渟绝尘滓。
游鯈惯饼饵，敲栏聚如蚁。
坐玩岂不佳，直须波浪起。
开闸放三板，惊雷奔壑底。
如油石上苔，老澱光瀰瀰。
衣裳任溅洒，轻飚飒盈耳。
归来尚入梦，睡觉思未已。
累年罕游山，深居远廛市。
林卉渭丛茂，穷幽并余美。
疏涧弥百寻，萦纡带蘋芷。
因风作微澜，绿皱偏可喜。
有时日向晚，湾处閒徙倚。
簟纹韡縠皴，风平一齐止。
瑠璃莹不动，最爱中间里。
拟将拄杖探，恐破难整理。
拟将瓦砾投，恐涴难揩洗。
夹岩桃树影，迎望青迤逦。
飞禽既归宿，独留老居士。
足痺未忍去，更欲置床几。
长绳系羲轮，不容落西汜。
倏思家中景，非同借来比。
已拚閒到老，从老閒至死。
自此晴便看，其看岂涯涘。
冥然心有语，功父吾戒尔。
操行益孤高，谨终当似始。
灵襟永虚洁，内外非二体。
行住坐卧处，泥渠亦清泚。
免令东有言，人污贻我耻。